stanford-oval/wikipedia huggingface dataset:
ByteDance
Tuotteita > Muita tuotteita

Elokuussa 2015 ByteDance julkaisi TopBuzzin, joka keskittyi videoihin, artikkeleihin, tuoreisiin uutisiin ja GIF-tiedostoihin. Palvelu toimi ensin Yhdysvalloissa ja vuodesta 2016 lähtien myös Brasiliassa. Syyskuussa 2018 ByteDance julkaisi Japanissa ammattimaisesti tuotettuun videosisältöön keskittyneen TopBuzz Videon.  Lokakuussa 2016 ByteDance sijoitti Intian suurimpaan kansankielistä sisältöä jakelevaan Dailyhunt-alustaan.  Joulukuussa 2016 ByteDance sijoitti indonesialaiseen BABE:en, joka keskittyi uutisten suositteluun.
Helmikuussa 2017 ByteDance osti Flipagramin. Heinäkuussa 2017 ByteDance julkaisi Kaakkois-Aasiassa käyttäjien tuottamiin lyhyisiin videoihin keskittyneen Hypstar (Vigo Video) -alustan.  Marraskuussa 2017 ByteDance osti globaalin News Republic -uutissovelluksen ja globaalin huulisynkkausvideoihin keskittyneen musical.ly:n.   Marraskuussa 2019 ilmoitettiin, että ulkomaisia investointeja Yhdysvalloissa tutkiva komitea oli alkanut tutkia ByteDancen musical.ly-hankintaa kansalliseen turvallisuuteen vedoten sen jälkeen, kun palvelu oli sulautunut Tiktokiin elokuussa 2018.
Marraskuussa 2017 ByteDance osti News Republicin Cheetah Mobilelta.
Vuonna 2018 ByteDance perusti Gogokidin, verkossa toimivan lapsille suunnatun englanninkielisen oppimisalustan, joka tarjosi kiinalaisille lapsille henkilökohtaisia oppitunteja äidinkielenään englantia puhuvilta.
Joulukuussa 2019 ByteDance alkoi testata musiikin suoratoistosovellus Ressoa Intiassa ja Indonesiassa.  Sovellus julkaistiin virallisesti maaliskuussa 2020 ja sitä kuvailtiin "sosiaaliseksi musiikin suoratoistosovellukseksi". Resson avulla käyttäjät voivat muun muassa kommentoida musiikkia, lainata ja jakaa sanoituksia kuunnellessaan täyspitkiä kappaleita.  Resson mukaan sillä on lisenssisopimukset muun muassa Warner Music Groupin, Sony Music Entertainmentin, Merlinin ja Beggars Groupin kanssa.
Huhtikuussa 2020 Kiinan virtuaaliavaruuteen keskittynyt hallintoelin määräsi ByteDancen sulkemaan Feishun, joka oli toimistoille suunnattu yhteistyöalusta. Syynä sulkemiseen oli se, että työkalua voitiin käyttää Internet-sensuurin kiertämiseen.
Tuotteita > Muita tuotteita > Luettelo kansainvälisistä tuotteista

Vigo Video / Hypster / Flipagram  (yhdistetty Tiktokiin)
TopBuzz
News Republic
Lark (Tuottavuustyökalu, jota voi verrata G Suite:en)
Helo (Intiassa toimiva mikroblogialusta)
BaBe (Uutissyöte Indonesiassa)
Resso (suoratoistopalvelu Kaakkois-Aasiassa)
Peoople (Sosiaaliseen suositteluun perustuva sovellus ystäville)
Sharee (Mielenkiinnon kohteisiin perustuva palvelu Japanissa)
CapCut (videoeditointiohjelma mobiililaitteille)
Teknologia

Vuonna 2016 ByteDancen tekoälyosasto ja Pekingin yliopisto kehittivät Xiaoming-botin ( 张小明 ), tekoälyn hyödyntävän robotin, joka kirjoittaa uutisartikkeleita. Botti julkaisi 450 artikkelia 15 päivän 2016 kesäolympialaisista Rio de Janeirosta. Xiaomingbot julkaisi uutisensa keskimäärin kaksi sekuntia tapahtuman jälkeen.
ByteDancen tutkimusryhmä perustettiin maaliskuussa 2016. Ryhmää johtaa Wei-Ying Ma, joka toimi aiemmin apulaisjohtajana Microsoft aasilaisessa tutkimuskeskuksessa.  Tutkimusryhmä  keskittyy tekoälyn (teksti, kuvat, videot) ymmärtämiseen syvällisesti ja suurten koneoppimisen algoritmien kehittämiseen voidakseen laatia yksilöityjä informaatiosuosituksia.
Yrityskulttuuri

Bytedance eroaa yrityskulttuuriltaan kiinalaisista yrityksistä: hierarkia on vähäistä, työntekijät puhuttelevat toisiaan nimillä titteleiden sijaan ja uusia työntekijöitä rohkaistaan haastamaan vanhoja työntekijöitä. Zhang tapaa työntekijöitä kasvotusten joka toinen kuukausi ja vastaa heidän kysymyksiinsä. South China Morning Postin mukaan Zhang ja muu yrityksen johto tuottaa säännöllisesti sisältöä yrityksen sovelluksiin kuten Tiktokiin ja jos video ei saa riittävästi tykkäyksiä, joutuu tekemään tietyn määrän punnerruksia. Zhang on ottanut mallia yritysstrategiaansa amerikkalaisilta teknologiajäteiltä kuten Googlelta. Yritykseen halutaan palkata ”hyviä tyyppejä” välittämättä heidän koulutuksestaan, työkokemuksestaan tai titteleistään.
Siinä missä kiinalaisissa internetalan yhtiöissä työskennellään yleensä kellon ympäri kuutena päivänä viikossa, Nikkei Asian Reviewn mukaan Bytedancella täytyy olla valmis tekemään töitä joka päivä ja se, että työpäivä päättyy jo iltakymmeneltä on harvinainen poikkeus. Pitkien työpäivien vuoksi Bytedance tarjoaakin työntekijöilleen asuntoja työpaikan läheltä.
ByteDance yrittää pitää matalaa profiilia, jottei herättäisi Kiinan tai Yhdysvaltojen hallinnon huomiota. Siksi Zhang puhuu harvoin julkisesti ja kieltää myös työntekijöitä antamasta haastatteluita.
SS Königin Luise (1913)

| SS Königin Luise |
| --- | --- |
 SS Königin Luise
Tyyppi:  höyrylaiva
Lippuvaltio:   Saksa
Kotipaikka:  Hampuri
Omistaja:  HAPAG
Rakennustelakka:  AG Vulcan, Stettin
Kölinlasku:  1913
Vesillelasku:  8. toukokuuta 1913
Status:  upotettu 5. elokuuta 1914
Tekniset tiedot
Pituus:  94 m
Leveys:  12 m
Syväys:  3,4 m
Uppouma:  2150 t
Akseliteho:  6,5 MW
Nopeus:  20 kn
Muuta:  2 tykkiä 200 miinaa
SS Königin Luise oli saksalainen Hampurin-Amerikan linjan (HAPAG) höyrylaiva. Alus operoi Hampurin ja Alankomaiden välillä, ennen kuin Saksan keisarikunnan laivasto pakko-otti sen ensimmäisen maailmansodan alkaessa 3. elokuuta 1914. Alus muutettiin apumiinalaivaksi ja oli siinä tehtävässä aina uppoamiseensa 5. elokuuta 1914 saakka.
Valmistus

Hampurin-Amerikan linja tilasi aluksen Stettinistä AG Vulcanin telakalta, missä köli laskettiin vuonna 1913. Alus laskettiin vesille vielä samana vuonna 8. toukokuuta. Oltuaan hetken kuljetusaluksena Saksan keisarikunnan laivasto (saks. Kaiserliche Marine) pakko-otti 3. elokuuta 1914 aluksen apumiinalaivaksi, jolloin sille asennettiin kaksi pikatykkiä ja suunniteltiin kahden 88 millimetrin tykin asentamista, mutta Britannian liittyminen ensimmäiseen maailmansotaan aloitti aluksen palveluksen.
Palvelus

Alus maalattiin Harwichin ja Hook of Hollandin väliä purjehtivien Great Eastern Railwayn alusten väreihin, minkä jälkeen alus lähti 4. elokuuta Emdenistä päällikkönään komentaja Biermann. Sen tehtävänä oli miinoittaa Thamesin estuaari. Brittiläiset kalastusalukset havaitsivat miinanlaskun ja ilmoittivat siitä Helgolandiin matkanneille Harwichista lähteneille sotalaivoille. Risteilijä HMS Amphion lähetettiin hävittäjäosaston kanssa tutkimaan asiaa. Königin Luise löytyi, jolloin hävittäjät HMS Lance ja HMS Landtrail määrättiin tutkimaan se. Saksalaisalus pyrki pakenemaan, jolloin hävittäjät avasivat tulen. Amphion liittyi takaa-ajoon, joka johti Königin Luisen upottamiseen.
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:SS Königin Luise (1913)
Käännös suomeksi
Sirkkaliisa Virtanen

Sirkkaliisa Virtanen (s. 13. heinäkuuta 1948 Pyhäntä) on suomalainen Vasemmistoliittoa edustava kunnallispoliitikko, joka toimi Tampereen kaupunginvaltuuston jäsenenä vuosina 1997–2017. Vuoden 2017 kunnallisvaaleissa hän putosi varasijalle.
Virtanen istui Pirkkalan kunnanvaltuustossa vuosina 1985–1995, joista hän toimi kunnanhallituksen varapuheenjohtajana vuodet 1987–1995. Vuosina 1995–1998 hän oli Vasemmistoliiton puoluevaltuuston puheenjohtaja toimittuaan sitä ennen viisi vuotta varapuheenjohtajana. Virtanen johti myös Pirkanmaan Vasemmistoliittoa vuosina 1989–1997. Sirkkaliisa Virtanen toimi Tampereen kaupungin apulaispormestarina 2008–2012.
Ennen apulaispormestariksi nousuaan Virtanen on työskennellyt sekä useissa eri sairaanhoidon työtehtävissä, kuten kätilönä ja johtavana hoitajana, että sosiaali- ja terveysministeri ministeri Terttu Huttu-Juntusen ja alue- ja kuntaministeri Martti Korhosen erityisavustajana. Virtaselle on myönnetty Suomen kunnallisliiton pronssinen ansiomerkki (1987), Suomen Valkoisen Ruusun ansioristi (1994) ja Suomen kuntaliiton hopeinen ansiomerkki (1996). Toukokuussa 2015 tasavallan presidentti myönsi Virtaselle kunnallisneuvoksen arvonimen.
Virtanen on toiminut kolumnistina lehdissä Hämeen Yhteistyö, Pirkanmaan Yhteistyö ja Kansan Uutiset. Hänen runojaan on julkaistu eri lehdissä 1960- ja 1970-luvuilla.
Dominik Pavlát

| Dominik Pavlát> Henkilötiedot |
| --- | --- |
Syntynyt: 11. marraskuuta 1999 (ikä 25) Tábor, Tšekki
Kansalaisuus:   Tšekki
Jääkiekkoilija
Lempinimi:  Domino
Pelipaikka:  maalivahti
Hanska:  vasen
Pituus:  187 cm
Paino:  80 kg
Seura
Seura:  Ilves
Sarja:  SM-liiga
Pelinumero:  39
Pelaajaura
Pääsarjaura:  2017–
Aik. seurat:  Piráti Chomutov (ČEL/Tšekki I) SK Kadaň (Tšekki I) HC Plzeň (ČEL) HC Pardubice (ČEL)
Dominik Pavlát (s. 11. marraskuuta 1999 Tábor, Tšekki) on tšekkiläinen jääkiekkomaalivahti, joka edustaa SM-liigajoukkue Tampereen Ilvestä.
Ura > Maajoukkueura

Pavlát edusti Tšekkiä alle 18-vuotiaiden MM-kilpailuissa vuonna 2017, jolloin hän toimi joukkueensa kolmosmaalivahtina, eikä Pavlát pukenut yhteenkään otteluun. Yhteensä hän on pelannut kaksi nuorten ja kuusi poikien maaottelua.
Tšekin A-maajoukkueessa Pavlát on pelannut neljä ottelua. Hän teki A-maajoukkuedebyyttinsä Euro Hockey Challengessa 13. huhtikuuta 2023 Kasselissa Saksaa vastaan. Pavlát torjui Tšekin 2–6-voittoon päättyneessä ottelussa 24 kertaa.
Muuta

Pavlátin pikkuveli Lukáš on pelannut puolustajana Tšekin alemmissa sarjoissa.
Martti Asunmaa (henkilöstöjohtaja)

Martti Eerik Asunmaa (24. kesäkuuta 1942 Rovaniemen maalaiskunta – 5. maaliskuuta 2019 Helsinki) oli Helsingin kaupungin henkilöstöjohtaja ja Viron-suhteiden johtaja. Hän oli Suomen ja Viron pääkaupunkien yhteistyön uranuurtaja, joka kannatti tunnelin rakentamista Helsingin ja Tallinnan välille. Hän oli vuonna 1992 perustamassa Helsinki–Tallinna-Seuraa.
Sakari Mattila (jalkapalloilija)

| 0 | 1 | 2 | 3 |
| --- | --- | --- | --- |

Henkilötiedot
Koko nimi: Sakari Mikael Mattila
Syntymäaika: 14. heinäkuuta 1989 (ikä 35)
Syntymäpaikka: Tampere, Suomi
Pelipaikka: keskikenttäpelaaja
Pituus: 186 cm
Lempinimi: Sakke
Seura
Seura: Gilla FC
Junioriseurat
: PETO
: PoHU
2001–2008: HJK
Seurat
| Vuodet | Seura | O | (M) |
| 2006–2008 | Klubi 04 | 22 | (1) |
| 2008–2009 | HJK | 19 | (4) |
| 2009–2012 | Udinese | 0 | (0) |
| 2009–2010 | → Ascoli (laina) | 11 | (0) |
| 2010–2011 | → Bellinzona (laina) | 25 | (1) |
| 2011–2012 | Bellinzona | 17 | (2) |
| 2012 | → HJK (laina) | 11 | (0) |
| 2013 | HJK | 20 | (5) |
| 2014–2015 | Aalesund | 37 | (8) |
| 2015–2016 | Fulham | 6 | (0) |
| 2016–2018 | SønderjyskE | 18 | (1) |
| 2018–2019 | Fredrikstad | 5 | (0) |
| 2020–2022 | HIFK | 59 | (6) |
| Yhteensä | Yhteensä | 250 | (28) |
Maajoukkue
| 2004 | Suomi U15 | 2 | (0) |
| 2005 | Suomi U16 | 1 | (0) |
| 2007 | Suomi U18 | 14 | (2) |
| 2008 | Suomi U19 | 3 | (0) |
| 2008 | Suomi U20 | 2 | (0) |
| 2009–2010 | Suomi U21 | 9 | (0) |
| 2014–2017 | Suomi | 16 | (0) |
 Seurajoukkueuran tilastot kattavat vain kansalliset sarjat, päivitetty 15. marraskuuta 2023.  Maajoukkueuran tilastot päivitetty 15. marraskuuta 2023.
Sakari Mikael Mattila (s. 14. heinäkuuta 1989 Tampere) on suomalainen ammattilaisuransa päättänyt jalkapalloilija.  Hän pelaa edelleen Vitoseen kaudelle 2024 nousseessa, julkisuuden henkilöistä koostuvassa Gilla FC:n joukkueessa. Hänen pelipaikkansa on puolustava keskikenttäpelaaja, mutta hän pystyy myös pelaamaan keskuspuolustajana tai keskikentän keskellä.
Mattila teki pääsarjadebyyttinsä Helsingin Jalkapalloklubissa FC KooTeePeetä vastaan 4. toukokuuta 2008. Hänellä oli sopimus HJK:n kanssa kauden 2010 loppuun. Vuoden 2009 alussa Mattila siirtyi Italian Serie A:ssa pelaavaan Udineseen neljän ja puolen vuoden sopimuksella.  Hän ei kuitenkaan saanut peliaikaa seuran edustusjoukkueessa ja siirtyi saman vuoden heinäkuussa lainalle toisella sarjatasolla pelaavaan Ascoliin. Elokuussa 2010 hän siirtyi jälleen lainalle, tällä kertaa Sveitsin pääsarjassa pelaavaan Bellinzonaan. Kesken Veikkausliiga-kauden 2012 hän siirtyi helsinkiläiseen HJK:hon. Kauden 2013 päätteeksi Mattila siirtyi Norjan liigan Aalesunds FK:hon.
Mattila tunnetaan hyvästä potkutekniikastaan ja vapaapotkuistaan.
Aiheesta muualla

Helsingin Sanomien uutiset Mattilasta
Suomen Kennelliitto

| Suomen Kennelliitto |
| --- | --- |
 Finska Kennelklubben ry. 

Perustettu:  1889
Toimiala:  kenneljärjestö
Kotipaikka:  Helsinki
Toiminta-alue:  valtakunnallinen
Puheenjohtaja:  Kimmo Mustonen
Aiheesta muualla
Sivusto
Infobox OKNimi-testi OK: 
Suomen Kennelliitto – Finska Kennelklubben ry. on vuonna 1889 perustettu suomalainen koira-alan asiantuntijajärjestö. Kennelliittoon kuuluu noin 140 000 henkilöjäsentä. Samalla se toimii noin 2 000 suomalaisen koirayhdistyksen katto-organisaationa. Kennelliitto on Kansainvälisen Kennelliiton (FCI)  ja Pohjoismaisen Kennelunionin (PKU) jäsen. Suomen Kennelliitto on Pohjoismaiden vanhin koirajärjestö.
Suomen Kennelliiton tehtävänä on rekisteröidä koiria, edistää rotukoirien jalostusta ja käyttöä sekä parantaa yleistä koiranpitoa Suomessa. Liittoon kuuluvat rotujärjestöt ja -yhdistykset vastaavat rotujensa terveydestä rakenteen, luonteen ja rodun käyttöominaisuuksien osalta.
Kennelliitto myöntää Suomessa järjestettävät viralliset koiranäyttelyt, kokeet ja kilpailut ja ylläpitää niiden sääntöjä. Kokeita on muun muassa seuraavissa lajeissa:
Agility (Suomen Agilityliiton alaisuudessa)
Jäljestämiskokeet
Luolakokeet
Luonnetesti
Metsästyskokeet
Palveluskoirakokeet (Suomen palveluskoiraliiton alaisuudessa)
Tottelevaisuuskoe
Vinttikoirakokeet (Suomen vinttikoiraliiton alaisuudessa)
Kennelliitto yhdessä paikallisten kennelpiirien kanssa vastaa myös tuomareiden sekä koe- ja kehätoimitsijoiden koulutuksesta eri koemuotoihin.
Rotukoirat rekisteröidään Suomen Kennelliittoon. Kennelliitto pitää myös rekisteriä tunnistusmerkityistä monirotuisista koirista.
FCI-rotujen lisäksi Suomen kennelliitto on tunnustanut seuraavat FCI:ssä vielä hyväksymättömät rodut: itäeuroopanpaimenkoira, međimurjenkoira, amerikankarvatonterrieri, amerikankääpiökettuterrieri, amerikanrottaterrieri, andalusianrottakoira, biewerterrieri, tenterfieldinterrieri, amerikaneskimokoira, hälleforsinkoira, mustatanskanpystykorva, tanskanpystykorva, valkoinen ruotsinhirvikoira, englantilais-venäläinen ajokoira, gotlanninajokoira, plottinajokoira, sininen pesukarhukoira, venäjänajokoira, walkerinpesukarhukoira, puolanmetsästysspanieli, saint-usugenspanieli, venäjänspanieli, venäjänbolonka ja markiesje. Nämä rodut saavat täten osallistua Suomessa järjestettyihin virallisiin kansallisiin näyttelyihin, mutta eivät ole oikeutettuja kilpailemaan kansainvälisissä näyttelyissä CACIB:sta.
Historia

Järjestäytyneen kenneltoiminnan katsotaan alkaneen Suomessa 1889, jolloin Helsingissä kokoontuneet noin kaksikymmentä henkilöä perustivat ruotsin- ja suomenkielisen Finska Kennelklubben – Suomen Kennelklubin. Ensimmäinen koiranäyttely pidettiin Helsingissä vuonna 1891 ja ensimmäinen metsästyskoe järjestettiin Turengissa vuonna 1893.
Vuonna 1934 joukko koiraharrastajia perusti Hämeenlinnassa Kennelklubin rinnalle suomenkielisen Suomen Kennelliiton. Suomen Kennelliitto ohitti jäsenmäärällään Kennelklubin jo ennen toista maailmansotaa. Finska Kennelklubben ja Suomen Kennelliitto sulautuivat yhdeksi organisaatioksi vuonna 1962.
Koiramme-lehti

Koiramme-lehti on Suomen Kennelliiton paperi- ja digimuodossa julkaisema jäsenlehti, joka lähetetään kaikille Kennelliiton varsinaisille jäsenille. Lehdessä ilmoitetaan koiramaailman uutisista, käsitellään erilaisia koiraharrastuksia sekä julkaistaan kaikkien virallisten kisojen ja kokeiden tiedot. Lehti on myös tunnettu laajoista rotuesittelyistään, joita lehdessä on julkaistu suurimmasta osasta Suomessa esiintyviä roduista. Lehti ilmestyy kymmenen kertaa vuodessa. Sen vastaava päätoimittaja on Kimmo Mustonen ja päätoimittaja Tapio Eerola.
Kennelliitto avasi vuonna 2005 jalostustietojärjestelmän Suomeen rekisteröityjen koirien tiedoille. Järjestelmässä on rekisteröityjä koiria 1950-luvulta lähtien ja tuloksia vuodesta 1988 lähtien.
Kritiikkiä

Kennelliiton vahva asema ja määräävä markkina-asema koirien rekisteröinnissä ja sitä myöten myös koirankasvatuselinkeinon harjoittamisessa on aiheuttanut myös kritiikkiä. Lapin yliopiston oikeustieteellisen tiedekunnan pro gradu -tutkielma (Aho, Riitta 2012) Aatteellinen yhdistys määräävässä markkina-asemassa – Tapaus Suomen Kennelliitto nostaa esille Suomen Kennelliitossa mm. seuraavia ongelmia: Kennelliiton keskittyneen vallankäytön, pakkojäsenyyden Kennelliittoon ja rotujärjestöihin virallisessa kasvatustoiminnassa, jäsenistön minimaalisen vaikutusvallan yhdistyksessä, sekä erilaisten epäjohdonmukaisten rangaistusten jakamisen jäsenistölle ilman juridista perustaa. Aho ehdottaa tutkielmassa Kennelliiton sääntöjen muuttamista sellaisiksi, että ne vastaisivat yhdistyslain vaatimuksia ja palauttaisivat todellisen vallankäytön takaisin jäsenistölle.
Suomen suosituimmat rodut

Kennelliitto julkaisee myös vuotuisesti kunkin vuoden rekisteröintimääriin perustuvan luettelon Suomen suosituimmista koiraroduista. Vuonna 2024 30 suosituinta rotua Suomessa olivat seuraavat:
labradorinnoutaja
kultainennoutaja
suomenlapinkoira
saksanpaimenkoira, normaalikarvainen
shetlanninlammaskoira
jämtlanninpystykorva
jackrussellinterrieri
suomenajokoira
kääpiösnautseri
cockerspanieli
mäyräkoira, karkeakarvainen
bordercollie
suomenpystykorva
mäyräkoira, lyhytkarvainen
siperianhusky
pitkäkarvainen skotlanninpaimenkoira
villakoira, kääpiö-
tiibetinspanieli
beagle
harmaa norjanhirvikoira
havannankoira
coton de tuléar
kleinspitz
australianpaimenkoira
lagotto romagnolo
mittelspitz
staffordshirenbullterrieri
pomeranian
parsonrussellinterrieri
espanjanvesikoira
Töölön kirjasto

Töölön kirjaston julkisivua.
Töölön kirjasto lounaasta
Töölön kirjasto on Helsingin Taka-Töölössä Topeliuksen puiston pohjoispäädyssä sijaitseva Helsingin kaupunginkirjaston toimipiste. Nykyiset toimitilat Helsingin Topeliuksenkadulla avattiin yleisölle joulun alla 22. joulukuuta 1970. Kirjaston rakennuksen suunnitteli professori Aarne Ervi, ja tyyliltään se edustaa modernismia. Avatun kirjaston erikoisuutena oli Helsingin ensimmäinen musiikkiosasto. Kirjaston pääsisäänkäyntiä koristaa Kari Juvan pronssiveistos Lukusali.
Historia

Ennen nykyisen kirjastorakennuksen valmistumista Töölön kirjasto palveli asiakkaitaan muun muassa Runeberginkadun ja Mannerheimintien kulmassa sijaitsevan ns. Carelia-apteekin talossa, sekä Helsingin puhtaanapitolaitokselle kuuluneessa kiinteistössä Mannerheimintiellä. Puhtaanapitolaitoksen tilalle rakennettiin myöhemmin nykyiset suurhotellit Crowne Plaza ja Scandic Park (aiemmin Hesperia ja Intercontinental). Nykyisen kirjaston rakennusluvasta kiisteltiin vielä kaupunginvaltuustossa, kun jouhevasti etenevän hotelliprojektin louhintatyöt jo aloitettiin. Näin ollen Töölön kirjasto joutui vielä puoleksitoista vuodeksi evakkoon Kivelän sairaalan suojissa sijaitsevaan vanhaan puutaloon, ennen kuin pääsi muuttamaan nykyiseen rakennukseensa.
1970-luvulla Töölön kirjasto oli hyvin käytetty ja suosittu. 1980-luvulle saapuessa kävijämäärät kääntyivät laskuun, kunnes 1990-luvun lama kasvatti suosiota huomattavasti. Suosio on sittemmin pysynyt tasaisena. Kirjastossa käy vuosittain 400 000 asiakasta, ja lainauksia on 700 000.
Kirjastorakennuksen peruskorjaus alkoi heinäkuussa 2014 ja jatkui huhtikuuhun 2016. Kirjasto avattiin yleisölle elokuussa 2016. Korjauskustannuksiksi arvioitiin 5,4 miljoonaa euroa vuonna 2012, mutta arvio nousi 7,3 miljoonaan euroon vuonna 2014, koska kellarissa ilmeni vesivahinkoja. Rakennus sijaitsee kalliorinteessä, ja perustusten kunnostaminen osoittautui kalliimmaksi kuin arvioitiin. Lisäksi katto uusittiin kokonaan. Rakennus kunnostettiin ikään kuin se olisi suojelukohde. Kunnostuksen ajaksi Kulttuuritehdas Korjaamoon avattiin pienoiskirjasto.
Valikoima

Tarjolla kirjastossa on lähes 70 000 kirjaa sekä monipuolinen valikoima sanoma- ja aikakauslehtiä, musiikkiäänitteitä, nuotteja, pelejä sekä DVD- ja Blu-ray -levyjä. Koko rakennuksessa on saatavilla langaton verkkoyhteys Stadinetti, ja asiakaskäyttöön tarkoitettuja tietokoneita on toistakymmentä.
Kerrokset

4. kerros: Terassi (musiikkiaineisto, lehtisali, elokuvat ja aikuisten sarjakuvat), ryhmätila 4, tapahtumatila, piano- ja rumpuhuone, ompelukone ja saumuri. Parveke käytössä kesäkaudella.
3. kerros: Ryhmätilat 2 ja 3, tietokirjallisuus
2. kerros: Kirjastosali (aikuisten kauno- ja tietokirjat, ruotsin- ja vieraskieliset kaunokirjat), lukusali, näyttelytila, asiakastietokoneet ja lainattavat läppärit. Parveke käytössä kesäkaudella.
1. kerros: Satupiha (lasten osasto), nuorten osasto, aula (bestsellerit, SpecialPokkarit), lehtialue, asiakaspalvelu, asiakastietokoneet, varausten nouto, tulostaminen
0. kerros: Ryhmätila 1 ja paperisilppuri
Aiheesta muualla

Kuvia tai muita tiedostoja aiheesta Töölön kirjasto Wikimedia Commonsissa
Töölön kirjasto
| n k Perustiedot Wikidatassa: Töölön kirjasto (Q11899285)ohje |
| --- | --- |
esiintymä kohteesta: yleinen kirjasto
valtio: Suomi
sijaitsee hallinnollisessa alueyksikössä: Helsinki
sijainti: Taka-Töölö
katuosoite: Topeliuksenkatu 6
postinumero: 00250
koordinaatit: 60°11′00″N 24°55′02″E﻿ / ﻿60.1833°N 24.9172°E﻿ / 60.1833; 24.9172

Portaikko
Deutsche Volkspolizei

Tunnus
Volkspolizein paraati vuodelta 1965.
Deutsche Volkspolizei (suom. Kansan poliisi) oli DDR:n kansallinen poliisi. Sen tehtävänä oli suojella sosialistista yhteiskuntaa, taata rauhanomainen elämä sekä turvata kansalaisten oikeus.
International Renewable Energy Agency

Organisaation jäsenmaat.
The International Renewable Energy Agency (IRENA) on kansainvälinen hallitusten muodostama organisaatio, joka pyrkii edistämään uusiutuvaa energiaa maailmassa. IRENA perustettiin 26. tammikuuta 2009. Perustajina oli 75 valtiota. Viisi kuukautta perustamisen jälkeen IRENAn jäsenvaltioiden määrä oli kasvanut jo 136:een. Viraston toiminta käynnistyy vähitellen vuoteen 2010 mennessä. Vuoden 2009 budjetti on 25 miljoonaa euroa.
IRENAn idean takana on Eurosolarin pääjohtaja ja europarlamentin jäsen Hermann Scheer, joka on ajanut projektia eteenpäin jo 1990-luvulta lähtien.
Screen Actors Guild -palkinto

| Screen Actors Guild -palkinto (SAG) |
| --- | --- |
 Sandra Bullock SAG-palkintonsa kanssa vuoden 2010 gaalassa.
Palkitaan:  Elokuvien ja televisio-ohjelmien  näyttelijöitä
Palkinnon antaja:  Screen Actors Guild
Maa:  Yhdysvallat
Ensimmäinen palkinto:  1995
Virallinen internet-sivu
Screen Actors Guild -palkinto (SAG-palkinto, engl. Screen Actors Guild Award tai SAG Award) on Screen Actors Guild -nimisen näyttelijäjärjestön vuosittain jakama palkinto, jota pidetään nykyään yhtenä arvostetuimmista yhdysvaltalaisista elokuva-alan palkinnoista, Oscar-palkinnon ja Golden Globen ohella. Palkintoja on jaettu vuodesta 1995 lähtien. Voittajat valitsevat järjestön jäsenet itse. Palkintoja jaetaan sekä elokuva- että televisiotyöstä. Palkinto myönnetään vain näyttelemisestä, ei esimerkiksi elokuvan ohjaamisesta.
Vuoden 2019 gaala järjestettiin 27. tammikuuta 2019.
Palkintokategoriat > Elokuvat

Paras näyttelijäkokoonpano
Paras miespääosa
Paras naispääosa
Paras miessivuosa
Paras naissivuosa
Palkintokategoriat > Televisio

Paras miesnäyttelijä televisioelokuvassa tai minisarjassa
Paras naisnäyttelijä televisioelokuvassa tai minisarjassa
Paras näyttelijäkokoonpano draamasarjassa
Paras miesnäyttelijä draamasarjassa
Paras naisnäyttelijä draamasarjassa
Paras näyttelijäkokoonpano komediasarjassa
Paras miesnäyttelijä komediasarjassa
Paras naisnäyttelijä komediasarjassa
Palkintokategoriat > Elämäntyö-palkinto

Screen Actors Guild Life Achievement Award